Inhloso yami yokuloba lesi siqephu wukuthi ngidlulise ulwazi enguluncele kwabadala, nakumpakathi wonkana kanye nezinto engikhule ngiziqaphela ngokuhlinzwa kwembuzi. Imbangela yokuloba leliphepha yingoba ngiyazigqaja ngesiko lakithi kwa Zulu ne Afrika. Ngifuna ukuthi ngigqugquzele nabanye ozakwethu ukuba bazigqaje ngamasiko abo. Bawahloniphe, okukhulu bawashicilele phansi ngoba amasiko ayalahleka uma engaqoshiwe. Isifo sokushabalala kwamasiko esisntu sikhulu kakhulu kwindlu emnyama ngoba asibanga nesiko lokuqopha umlando namasiko. Kumina isiko akusiyo nje indlela yokuphila kodwa isiko yimi uqobo, yizifiso zami, ngaphandle kwalo angiphelele.
Nokwesiko mplilo engikhuliswe ngaphansi kwalo, isiko lesiZulu abantu besilisa nabesifazane abenzi imisebenzi efanayo ekhaya. Okulundeleke kubafana ukuthi bakwenze uma bezalwa noma sebekhulile kuhlukile kunalokho okulindeleke kumantombazane. Kukhona izinto noma imisebenzi ekuthiwa “idalelwe”. Ukuhlanzwa kwezitsha kuthiwa kudalelwe abantu besifazane. Abafana bona kumele banakekele ibala, baluse nemfuyo. Uma ungumfana utholakala usuwenza imisebenzi ebekwele amantombazane noma abesimame uyaye uthethiswa noma ubizwe ngamagama ayiziswaza. Kuthiwe awusiyo indoda ngokupheleleyo.
Imbuzi isilwane esibalulukile e-Afrika, kakhulukazi ngaphansi kwesizwe samaZulu. Amazulu abona imbuzi njengesilwane esikhulu kuwo ngangangokuba ihlonishwa ngaphezu kwenkomo imbala. Inkomo yinhle ngobisi lwayo, inyama eningi kanye namandla ayo uma kulinywa. Nembuzi ngokunjalo inyama yayo nobisi lubalulekile kodwa okubaluleke kakhulu kuyo ukuthi iyisilwane esingumuxhumanisi nabadala/ amadlozi (ancestors). Abadala bona babaluleke kakulu esikweni lamaZulu ngokuba izinhlanhla, izicelo, nokuthethelelwa kwamacala kucelwa kubo. Imbuzi ibalulekile futhi uma kugezwa amabhadi.
Ukushintsha ngokushesha komhlaba nokukhula kwempilo yasemadolobheni kwenze abantu abaningi baqhele kwimfuyo ngoba abantu sebeyasebenza abanaso isikhathi sokulusa ngokunjalo futhi abanawo nomhlaba wokulusela. Kodwa iningi labantu alikawayeki amasiko abo. Ngokunjalo lokhu kusebenza emadolobheni sekuphoqe abantu ukuthi bathenge imfuyo emapulazini uma bedinga ukwenza isiko/ umsebenzi. Kuhle ukuqhaphela ukuthi imfuyo noma imbuzi ethengwe epulazini ayifani neyasekhaya. Umehluko ukuthi eyasekhaya iyaziwa ngamadlozi/ izinyanya kanti le, yokuthengwa ayaziwa. Ukuze imbuzi yokuthengwa yamukelwe njengembuzi ezohlatshelwa amdlozi kumele iqale ithengwe ngohlamvu olumhlophe. Loluhlamvu olumhlophe lungaba yimali yesiliva. Uhlamvu loluke uma isithengiwe imbuzi, luyaye lunikwe owesifazane omdala ekhaye ukuthi alusebenzise ngendlela athanda ngayo.
Abafana abancane kusukela eminyakeni eyishumi kuya phezulu bazohlanganyela nomdala ukuze kuhlinzwe imbuzi. Abafana abancane bazobamba imilenze nezimpondo ukuze imbuzi ingapaquzi, mese kuthi lo omdala ayihlinze entanyeni. Kumele kubekhona indishi noma ubheseni omkhulu wokusekela igazi ukuthi lingachitheki phansi. Igazi libalulekile ngoba lenza isidlo okuthiwa ububende. Ububende yigazi lembuzi kanye nenyama yangaphakathi (ithumbu, usu, netwani) kuxutshwe nosawoti. Uma imbuzi isihlinziwe isizodonswa izinyawo ukuze ingaqini.
Uma umuntu wesilisa ehamba emhlabeni, uma sekwenziwa isiko kumele kuthengwe imbuzi yesilisa. Uma ingatholakali, uhlamvu ekukhulunywe ngalo ekuqaleni kwendaba liyaye lisetshenziswe ukushintsha ubulili bembuzi.
Isikabhu asisetshenziselwa ukwenza umsebenzi ngokuba sona asikhali uma sihlinzwa. Ukukhal lokhu kufaniswa nokukhuluma nabadala. Imbuzi yona iyakhala. Yingakhoke isetshenziswa ngoba kukholelwa ukuthi isona silwane esikwazi ukukhuluma nabadala. Isikabhu esenyama kuphela.
isikabhu siyawenza umsebenzi hhayi ukuthi imbuzi kuphela , ikuthi sekwajwayeleka kuthiwa imbuzi kanti akuzo-zonke izikhathi lapho imbuzi yenza khona konke.